b"\n_START_ARTICLE_\nPierre Alechinsky\n_START_SECTION_\nJoventut\n_START_PARAGRAPH_\nEntre 1944 i 1948, Alechinsky estudia a l'\xc3\x89cole Nationale Superieure d'Architecture et des Arts D\xc3\xa9coratifs de la Cambre a Brussel\xc2\xb7les, mostrant especial inter\xc3\xa8s per les t\xc3\xa8cniques d'il\xc2\xb7lustraci\xc3\xb3 de llibres i per la tipografia. Durant aquesta \xc3\xa8poca descobreix l'obra de Henri Michaux, de Jean Dubuffet i dels surrealistes. Comen\xc3\xa7a a pintar el 1947 i es relaciona amb artistes com Louis van Lint, Jan Cox, i Marc Mendelson.\n_START_SECTION_\nTraject\xc3\xb2ria\n_START_PARAGRAPH_\nVa con\xc3\xa8ixer per aquella \xc3\xa8poca el poeta Christian Dotremont, un dels membres fundadors del grup CoBrA -grup que va prendre el nom de les inicials de les seves ciutats d'origen Copenhaguen, Brussel\xc2\xb7les i Amsterdam, que va actuar de 1948 a 1951._NEWLINE_Participa aix\xc3\xad mateix en la primera exposici\xc3\xb3 internacional del grup a Amsterdam. Comen\xc3\xa7a a treballar en llen\xc3\xa7os col\xc2\xb7laborant amb Karel Appel i d'altres membres. Despr\xc3\xa9s de la dissoluci\xc3\xb3 del grup es trasllada a Par\xc3\xads el 1951, on estudia t\xc3\xa8cniques de gravat, i entr\xc3\xa0 en contacte amb diversos surrealistes. Va con\xc3\xa8ixer Alberto Giacometti, Bram van Velde, Victor Brauner i el cal\xc2\xb7ligrafista japon\xc3\xa8s Shiryu Morita. \xc3\x89s tamb\xc3\xa9 a Par\xc3\xads on presenta la seva primera exposici\xc3\xb3 en solitari el 1954._NEWLINE_Al voltant de 1960, mostra les seves obres a Londres, Berna i a la Biennal de Ven\xc3\xa8cia, i posteriorment a Pittsburgh, Nova York, Amsterdam i Silkeborg. Tan bon punt la seva fama ha anat creixent a nivell internacional, ha treballat amb Wallace Ting, sempre mantenint estrets vincles amb Christian Dotremont aix\xc3\xad com amb Andr\xc3\xa9 Breton._NEWLINE_La seva reputaci\xc3\xb3 internacional va continuar al llarg dels anys 70 i el 1983 va entrar com a professor de pintura a l'Escola nacional superior de Belles Arts de Par\xc3\xads. El 1994 li va ser concedit el t\xc3\xadtol de Doctor honoris causa de la Universitat Lliure de Brussel\xc2\xb7les. Al museu a l'aire lliure Middelheim a Anvers s'inaugura una obra momumental representant set llibres oberts amb d'un costat un dibuix de Pierre Alechinsky i de l'altre costat poemes de le seu ami, l'escriptor Hugo Claus. Un any despr\xc3\xa9s, el 1995 un dels seus dissenys va ser impr\xc3\xa8s en els segells de B\xc3\xa8lgica._NEWLINE_Alechinsky viu actualment a Bougival, Fran\xc3\xa7a, on segueix pintant i fent gravats i il\xc2\xb7lustracions per a llibres.\n_START_SECTION_\nAn\xc3\xa0lisi\n_START_PARAGRAPH_\nAlechinsky posseeix un vigor\xc3\xb3s estil, expressiu i proper a l'abstracci\xc3\xb3, des de mitjans dels anys seixanta, prefereix treballar amb materials m\xc3\xa9s immediats i fluids que la pintura a l'oli, com la tinta o els acr\xc3\xadlics._NEWLINE_Alechinsky ha realitzat nombroses exposicions a Europa aix\xc3\xad com a Am\xc3\xa8rica. La seva exposici\xc3\xb3 m\xc3\xa9s recent ha estat una retrospectiva organitzada pel Mus\xc3\xa9es Royaux des Beaux-Arts de B\xc3\xa8lgica, el 2007._NEWLINE_A Catalunya es pot veure obra seva al MACBA de Barcelona."